A rendszerváltás perspektivája

Mottó: Nem lehet egy problémát azzal a módszerrel megoldani, amelyik azt létrehozta.


(Albert Einstein)
Jelenlegi politikai, társadalmi, gazdasági, stb. problémáink az 1989-90-ben bekövetkezett rendszerváltásban (változásban, változtatásban, a nem kivánt törlendő ) gyökeredzenek. Vegyük lajstromba az akkor elinditott fontosabb folyamatokat. (Itt el lehet azon gondolkodni, hogy valójában mikor kezdődött el az un. rendszerváltás.)

1. Többpárti parlament, 4 éves választási ciklusok.

2. Jogállamiság deklarálása, a hatalmi ágak szétválasztása, önkormányzatiság.

3. Tulajdonosváltás. (Magánositás.)

4. A gazdaság liberalizálása.

A rendszerváltozás mint főfolyamat felett felügyeletet (nem ellenőrzést, az ellenőrzés folyamatos!) gyakorol az alaptörvény, és annak őre az Alkotmánybiróság. A felsorolt folyamatok szabályozása, ellenőrzése (kontrollja), nem lett kidolgozva, igy azok jóformán teljesen szabályozatlanul, kvázi ellenőrizetlenül működnek a mai napig. A rendszerváltás deklarált célja a polgári demokrácia és a szociális piacgazdaság létrehozása volt. Ha egy folyamat iránya a céljától eltér, akkor a funkcionalitása sérül. Meg kell még jegyezni, hogy a sokat hangoztatott „demokrácia” szó értelmezése is vitatott.

Folyamatok fogságában.

Előljáróban néhány megjegyzést ejtek a folyamatok természetéről. Minden folyamatnak –legyen az természeti vagy társadalmi – létezik egy tartománya amelyen belül megfelelő eszközökkel szabályozható.Szabályozni csak energia befektetéssel lehet. Egy nem (kellően) szabályozott folyamat mindig valamelyik szélső állapot irányában mozdul el, és a szabályozási tartományon kivülre kerül. Minél közelebb van egy folyamat valamelyik szélső állapotához, annál több energiára van szükség a szabályozási tartomány eléréséhez. Két szélső állapot lehetséges. Az egyik szélső állapotban a folyamat „leül”, vagyis csak formailag létezik. A másik szélső állapotban a folyamat „felpörög”, öncéluvá válik. Az adott folyamat célját, értelmét tekintve, mindkét állapot diszfunkcionális.

Nem kell különösebben bizonygatni,hogy a többpárti parlament formalitássá vált, teljes egészében diszfunkcionális. A kormánypártok álláspontja szerint, az ellenzék zavaró tényező, képviselőik csak az időt húzzák, nem lehet miattuk haza menni. A külső szemlélő számára csak ennyi a különbség a régi egypárti, és a mai többpárti parlament között. A parlamenti bizottságok ténykedésén pedig ki-ki vérmérséklete szerint sirhat vagy nevethet. A választások menete viszont az ellenkező végletre szolgáltat példát, hiszen inkább nevezhető élet-halál harcnak, mint „a polgári demokrácia ünnepének”. (Orbán Viktor.)

A jogállamiságra talán még nem lehet azt mondani, hogy „leült”, de a rétestésztaként nyúló perek, az egymásnak ellentmondó itéletek garmadái nem adnak okot optimizmusra. (Gondoljunk csak a Tocsik, vagy a móri vérengzés perre.) Ismerünk elfektetett ügyeket, tanúi vagyunk a rendőrség teljes elbizonytalanodásának, sokszor úgy tünik, mintha az áldozat lenne a tettes, és nem forditva. Kényes ügyekben az ügyészség fittyet hány az eljárási törvényre. Nemrégen pedig az OVB-AB konfliktus borzolta az idegeket.

A tulajdonosváltások „felpörgetése” számos anomália okozója lett. Sok-sok példát lehetne felsorolni. Csak gondoljunk arra, hogy „az állam rossz tulajdonos” szellemében külföldi állami vállalatok vásároltak meg hazai közműveket. Talán legelrettentőbb a repülőtér ügye. Néhány hónap leforgása alatt már a harmadik(!) tulajdonosnál tart.

A gazdasági liberalizmus is a szélső állapot felé tart, hiszen a multinacionális cégek piaci részesedése és befolyása még mindig növekedőben van. Szerencsére azonban a hazai tulajdonú vállalkozásokban még van elég energia arra, hogy – bár egyre csökkenő mértékben – helyt álljanak a magyar piacon.

Összefoglalásul elmondhatjuk, hogy a rendszerváltáskor elinditott folyamatok diszfunkcionálissá váltak, vagy abba az irányba haladnak. Az ország azonban még valahogyan működik, bár az anarchikus jelenségek sokasodnak. Léteznie kell tehát olyan folyamatnak, amely még többé-kevésbé szabályozhatóan működik. Fő jellemzője ennek a folyamatnak, hogy független az 1989-90-ben kezdődöttektől. Eredete visszanyúlik a rendszerváltás előtti évekre, évtizedekre, feladata többek között, hogy biztositsa a kádárizmus egyes funkcióinak tovább élését. Bár a csirák már több mint százévesek, a jelenleg is tartó negativ tendenciájú folyamat 1948-49-ben kezdődött. 1945-ben az újjáépitéshez szükség volt a természet és a társadalom energiáinak felszabaditására. Az újjáépités korszakában a teljesitmény, vagyis az energia befektetés eredményessége emelkedő volt és növekedett a hatásfok is. (Más szóval csökkent a relativ veszteség.) Az energia felszabaditás, - melynek tipikus példái a termelés fokozása, az asszonyok munkába kényszeritése, - ezután is tovább folytatódott, de az emelkedő teljesitmény mellett a hatásfok csökkenni kezdett. Erre egy példa volt a jegyrendszer újbóli bevezetése. A forradalom utáni időket a csökkenő hatásfok mellett a csökkenő teljesitmény is jellemezte. Az un. konszolidáció után kezdett a teljesitmény újból növekedni, de a hatásfok továbbra sem javult. A Kádár rendszer bürokratikus és korrupcióval teli működésének negativ hatásait az un. második gazdaság emelkedő teljesitménye és hatásfoka sem tudta korrigálni. (A bürokráciát és a korrupciót a lehető legtágabban kell értelmezni.) A környezet szennyező, rossz hatásfokú beruházások, fizikai veszteségeket és hulladékokat, a bürokrácia meg a korrupció társadalmi energia veszteséget produkált. A rendszert működtető főfolyamat szabályozási paraméterei: a pénz és az információ voltak. A rendszerváltásra azért volt szükség, mivel a hatalmon lévők ráébredtek arra, hogy a folyamat a szabályozási tartományból kikerülhet, és ezáltal elveszithetik hatalmukat. A rendszerváltás eredménye többek között, hogy a társadalmi újra termelési folyamat pénzzel és információval a mai napig szabályozható. A kormány és az ellenzék közti harc a szabályozás jóságának befolyásolásáról, vagyis a szabályozási tartomány bővitéséről ill. szűkitéséről szól. Igy pl. a hazugság elfogadtatása bőviti, a leleplezése szűkiti a szabályozási tartományt. A kádárizmus öröksége még a továbbra is csökkenő hatásfok, (pl. munkanélküliség növekedése miatt) és az energia (hatalom) koncentrációra való törekvés.

A sokat emlegetett valódi rendszerváltás feladata lenne a hivatkozott négy folyamat szabályozhatóságának megteremtése, és az ötödik, a kádárizmus tovább élését szolgáló folyamat leültetése, (vagy felpörgetése). Kérdés, hogy kikkel,mikor és hogyan, milyen módszerekkel lehet ezt elérni.

A társadalom működési modellje

Az egyes emberi társadalmakat is sokszor rendszer fogalmakkal (pl. kapitalista) különböztethetjük meg egymástól. Többen felhívták a figyelmet az emberi társadalom különleges viselkedésére. Egyes természeti törvények érvényesülhetnek benne. Ilyen pl. a könnyebb út választásának, vagyis a legkissebb ellenállás elve, ami a fizika Hamilton elvéhez hasonló. Az emberi társadalomban megfigyelhetők az élőlényekre jellemző homeosztázishoz hasonló jelenségek is. A társadalom irányítható, a mai modernnek nevezett társadalmak vezérlése szükségszerű, annak hiányában széthullhat, anarchikussá válhat. A vezérlés eszközei közé tartoznak a koreszmék, a társadalmi szokások, a kultúra, a gazdasági és jogi eszközök, és a sor tovább folytatható. A társadalom vezérelhető kívülről és belülről. A külső vezérlésről a hatalmi eszközök (adók, törvények, stb.)gondoskodnak. A belső vezérlés a társadalomban elterjedt magatartás minták összességével, és azok kiváltó okaival áll szoros kapcsolatban. Meghatározó szerepük lehet a dominanciával rendelkezőknek. Ha ezek közül az egyik kiemelkedik, akkor azt  nevezhetjük vezérlő eszmének. A külső és belső vezérlés összességében és arányaiban koronként, sőt jól meghatározható szakaszonként változhat. Minden korra jellemző (volt), hogy a társadalom többé-kevésbé bizonytalanságban élt, a bizonytalanságot hittel  próbálta legyőzni, ellensúlyozni. Ha elvész a hit, akkor a bizonytalanság érzés irracionálisan felerősödhet, ezáltal a társadalom elveszti stabilitását, anarchiába süllyedhet, kiszolgáltatva magát a külső vezérlésnek.

Univerzális törvény a stabilitásra való törekvés. Félreértések tisztázása végett a stabilitás nem egyenlő sem a nyugalommal, sem a mozdulatlansággal, sem az egyensúllyal. Már a 17. században megfogalmazta egy tudós, hogy a nyugalomban lévő, és az egyenletes mozgást végző fizikai test között nincs különbség. Nem sokkal később egy másik tudós kijelentette, hogy bár a lengő inga mindkét szélső állapotában (alúl és felül) egyensúlyban van, csak az alsó állapot stabil. A közgazdászok boldogok, ha a gazdaság egyensúlyban van, de ez koránt sem jelent stabil gazdaságot. Az egyensúly pillanatnyi állapot, a stabilitás pedig időben tartós állapot. Nemcsak a mozdulatlan, a társadalmi mozgásokat nélkülöző társadalom lehet stabil, hanem az is lehet stabil hosszú távon, amelyik célirányosan tevékenykedik, (képletesen szólva: egyenletesen mozog) még akkor is, ha fennáll olykor-olykor a társadalmi mozgások pillanatnyi, vagy rövid távú egyensúlytalansága.

A Kádár korszak egyenletes mozgásából eredő társadalmi stabilitása az 1989-90-es fordulattal megszakadt. Az eddigi jelszavak (mint pl. aki dolgozik, boldogul) érvényüket vesztették, A külső vezérlés összeomlott és maga után rántotta a belső vezérlést is. A társadalom vezérlés nélkül maradt, instabillá vált és megindult az anarchia felé, alkalmazkodó képessége legyengült.  Az új jelszó: játssz és nyerj! Játszani és nyerni ma már jóformán mindenütt lehet. A nyereségre való törekvés azonban nem stabilizáló tényező, mert a célok keresztezik egymást, a kiszámíthatatlanság pedig növekszik. Ráadásul a külső vezérlés paraméterei (sűrűn változó adók, joghézagos törvények, meg nem határozott eljárások, stb.)is a kiszámíthatatlanságot növelik. Az instabil társadalomban kiéleződnek a különbségek. Az átrendeződési folyamatok intenzitása felgyorsul. 

A folyamatok természetéből adódik a stabilitásra való törekvés, de ha a folyamatok nincsenek szabályozva, akkor a stabil állapot szélsőséges helyzetben jön létre. Szélsőséges állapot pl. a mindent elfogadó beletörődés is.A társadalom irányítása akkor egyszerű, ha a tagjai azonosan gondolkodnak. Ehhez egyszerű, mindenki által érthető célokat kell megfogalmazni, és olyan környezetet biztosítani, melyben a célok elérhetőknek látszanak. Ma messze vagyunk ettől a kivánalomtól. A társadalomból hiányzik a vezérlő eszme. A hit nélküli ember könnyen összezavarodik. Igy nyerhet teret a virtuális valóság. A virtuális valóság alkalmas az emberi akaratok, cselekvések irányítására, emellett alkalmas az emberek megtévesztésére is. Azt sugallja, hogy az élet egyszerű, csak fogyassz minél többet. Ezzel szemben a huszadik század utolsó harmadára a technológiai szinvonal és a társadalmi szerkezet bonyolultsága miatt a gazdaság működését befolyásoló kapcsolatok nehezen felismerhetővé váltak. Ezen a talajon született meg a neoliberalizmus. A neoliberalizmus ideológiája kapóra jön azoknak a politikusoknak és közgazdászoknak, akik képtelenek átlátni a jelenkor gazdaságának, társadalmának sajátosságait, működését. „A piac mindent megold” elv egy letünt korszak gazdasági és technológiai szinvonalához tartozott. Ennek az elvnek a már-már dogmává alakitása viszont  felment minden épitő jellegű tevékenység alól. A könnyebb út választásának elve érvényesül. A társadalom ezt naponta tapasztalja.

Napjainkban a hatalomnak minden eszköz rendelkezésre áll ahhoz, hogy komoly befolyást gyakorolhasson a társadalomra. Az elektronikus médiák segítségével az irányítás hatékonysága tetszés szerinti mértékben növelhető. A társadalom erőterében azonban többféle szándék, akarat ütközik. Fizikai hasonlattal élve a társadalmi erőtér fluktuál. Ennek az az oka, hogy többféle hatalmi centrum létezik, különböző hatósugárral. A hatalmi konfliktusok, az irányítási bizonytalanságok, a vezérlési hibák működési zavarokat indikálnak a társadalomban. A társadalom működési zavarai pedig betegség tüneteket okozhatnak. Ilyen pl. a tartós munkanélküliség. A betegség velejárója, pedig hogy a  társadalom ellenálló képessége gyengül. Napjaink nagy kérdése, hogy a beteg testrészek terápiával gyógyíthatók.-e, vagy sebészre lesz szükség.

A társadalom stabilizálásának eszköze a szabályozás. A szabályozás több a vezérlésnél, mivel két oldalu együttműködést feltételez. Ha a hatalom csak parancsol és számonkér, nem figyel a társadalom reakciójára, akkor előbb-utóbb elveszti a kontroll képességét. A társadalom energiája szétszóródik, vagy/és nem a hatalom által elvárt módon (helyen,  időben) aktivizálódik. A jó szabályozásnak a társadalom stabilizálását kell szolgálnia, ehhez viszont szükség van a hatalom és a társadalom közötti információcserére. Az információ energiát szabadithat fel. A másik szabályozó paraméter, a pénz, nem választható el az információtól, mivel információ tartalommal bir. Itt érdemes egy kis kitérőt tenni. Az információ önmagában értéktelen, csak a cimzett (vevő, fogadó) számára van értéke. Egy meghatározott pénzösszeg bárki számára információt jelent, hiszen le tudja magában forditani a segitségével megszerezhető termékekre, szolgáltatásokra. Ezáltal a pénz is az energia felszabaditás eszközévé válik. Az átalakulás megforditható, azzal a különbséggel, hogy minden pénznek van információ tartalma, de csak az információk egy részéhez lehet pénzt (pénzösszeget) rendelni. Pénzhiány esetén - bizonyos körülmények között – a célnak megfelelő információval is hasonló hatás érhető el.
A valódi rendszerváltás teóriája

Sokan megfogalmazták már a valódi rendszerváltás céljait. Ezek a célok nagyrészt teoretikusak. Érdemes azonban a fontosabb célokat megvizsgálni hogyan viszonyulnak az előzőekben deklarált négy folyamathoz. Jelenleg a négy folyamat közül legfeljebb a gazdaság liberalizálása van még szabályozható állapotban. A teoretikus célok elérése esetén azonban minden egyes folyamat szabályozható állapotba kerülhet.

1. A parlamentarizmushoz: Átalakitás új rendező elvek szerint: pártlisták eltörlése, két kamara, visszahivhatóság.

2. A jogállamisághoz: Új parlament új törvényekkel új szervezeti, függelmi, felelősségi rendet határoz meg. Alulról felépülő közigazgatást, új célokat, ideológiákat.

3. A tulajdonosváltáshoz: Nemzeti stratégia kimunkálása, a külfölddel való kapcsolatok átértékelése. Szent Korona Tanban meghatározott elvek érvényesitése.

4. A gazdaság liberalizálásához: A hazai tulajdonosok által felügyelt gazdaság megerősitése. Termelés és elosztás közös rendszerének kidolgozása és megszervezése. Szigorú fogyasztó védelem és pénzforgalmi ellenőrzés, szankciók érvényesitése.

A nem gazdasági területek (egészségügy, oktatás, kultúra) ú.n. liberalizálása a tulajdonosváltás folyamatához tartozik. A szóhasználatok sokszor félrevezetőek.Többféle szervezet, szerveződés tűzte ki célul a valódi rendszerváltást. Ebben nagy az egyetértés, de az oda vezető út homályban van. Pedig a cél elérésének módszere legalább olyan fontos, mint a cél maga. Az oda vezető út csak akkor határozható meg, ha előbb felmérés készül a lehetőségekről, és az esélyekről. Ez a dolgozat ehhez próbál hozzájárulni

A ma és a holnap bizonytalansága

A valódi rendszerváltás esélyeinek latolgatásához meg kell vizsgálni azt a közeget, amiben ma élünk, és górcső alá kell venni a bizonytalan holnapot is. Tekintettel arra, hogy hazánk a globális világrendszer része, figyelni kell a világban játszódó folyamatokra is. A hazai helyzetet a társadalom instabilitásával lehet legjobban jellemezni. Az instabilitás legfőbb oka a teljes bizonytalanság, amit a társadalmat érő sokféle behatás, és a velejáró megemészthetetlen információ dömping táplál. (Egyesek szerint az országban kettős hatalom van.) Megint közel állunk a szabályozhatatlanság állapotához, ami végső soron az 1989-90-es fordulathoz vezetett. Csak azóta sok minden megváltozott. A társadalmi energia fecsérlése még sohasem volt ilyen mértékű, mint napjainkban. A társadalmi energia szóródik, ami többek között az egyre csökkenő szolidaritásban mutatkozik meg. Még mindig komoly szerepük van a szabályozó elemeknek: a pénznek és az információnak, bár szabályozó hatásuk egyre kissebb körben érvényesül. A társadalom alkalmazkodó képessége nő, az ellenálló képessége csökken. A homeosztázis működése akadozik, egyszer túlszabályoz, (pl. Kossuth tér), máskor pedig alá szabályoz (pl.meg nem tartott sztrájkok). Hiányzik a hit, hiányzik a belső vezérlés.

A bizonytalanságot növeli, hogy a társadalom hétköznapi tapasztalatai ellent mondanak a hatalom által közzétett információknak, az általuk sugárzott optimista jövőképet már csak a teljesen elvakult hivők tarthatják hihetőnek. Az árak állandóan emelkednek, a keresetek nem tartanak velük lépést. Egyre több munkahely válik bizonytalanná. A bűnözés egyre ijesztőbb méreteket ölt, külföldről is aggasztó hirek érkeznek. 

A társadalom a világban végbemenő folyamatok hatása alá került, bár sok esetben a többségnek erről nincs tudomása. Vizsgáljuk meg a legfontosabb folyamatokat, és próbáljuk meg felmérni hatásukat. Az alábbi felsorolás önkényes, nem jelent sem fontossági, sem másféle osztályozást. A kapcsolatokra a következő fejezetben kitérünk.

a) Eladósodás. Nemcsak az állam, hanem az állampolgárok is eladósodnak. Amerikában már lezajlott egy jelzálog banki krizis. Várható a következő. Tömeges csőd következhet be, ha a jelzálog összegeket nem lehet behajtani.

b) Monetáris buborék. Ha a fedezet nélküli pénzt valahol valamilyen okból nem fogadnák el, akár a világgazdaság egészére kiható válság következhet be. A dollár nem stabil. A pénzügyi világ spekulációk halmaza, a tőzsdék működése öntörvényes.

c) Demográfia. Az un. fejlett világban drasztikus öregedési folyamat zajlik. Hazánkban is közel van a kritikus ponthoz. Veszélybe kerül a nyugdij ellátás.

d) Bevándorlás. Illúzió a hiányzó munkaerő pótlása bevándorlókkal. Egyrészt azért, mivel nemcsak képzetlenek, hanem nehezebben is képezhetők, másrészt pedig azért, mert a kulturális különbség – számos példa bizonyitja – nem áthidalható, sőt állandó konfliktusok forrásává válik. Súlyos gazdasági visszaesés fenyeget.

e) A természeti feltételek megváltozása. A környezetet kárositó gazdaság és az általa okozott drasztikus éghajlat változás veszélyezteti az élet feltételeket. A mezőgazdasági és halászati források kimerülnek, élelmiszerhiány várható. Az elsivatagosodás következtében az iható viz is hiánycikk lesz. A nagyvárosok életképtelenné válnak.

f) Globális verseny. A költség csökkentési versenyben az olcsó, a hamis, a rossz minőség győz. Az olcsó munkaerő elfogy, a tartalékok kimerülnek. Az életszinvonal romlása következtében a kereslet állandóan csökken. A folyamat önmagát falja fel.

g) Egészségügy. Az egészségügy finanszirozhatatlanná válik, és összeomlik. A járványok visszatérnek, a halálozási arány növekszik. Az egészségipar csődbe kerül.

h) Elektronizálás. Az elektronika kiterjed az élet minden területére. Cél - többek között – hogy az elektronikus pénz egyed uralkodóvá váljon. (Elősegitheti a b) bekövetkeztét) Bárhol bárki, bármi megfigyelhető lesz. Elektronikus diktatura fenyeget. (Orwell!)

i) Energiaválság. Az energia fogyasztás világszerte megállithatatlanul növekszik. A fosszilis energia pótlására eddig nem sikerült megoldást találni. Az un. természetes (zöld) energiák hatása csekély, minden mást kereső kisérlet veszélyforrásokat tárt fel.

j) Háborús pszichózis. Elősegiti a valódi háborúk kirobbanását. Erősödő nacionalizmusok. Külső-belső konfliktusok. Hideg (polgár)háborúk. Új szövetségek alakulnak. A terrorizmus (nálunk a Magyar Gárda ) rémével fenyegetnek.

k) A civilizációs értékrend lebontása. Törekvés az emberi kapcsolatok szétzilálására, a pénzzel mérés egyeduralkodóvá tételére.
A rendszerváltás tétje

A rendszerváltás tétje nem elsősorban az 1. – 4. folyamatok szabályozható állapotba hozása. A rendszerváltás valódi tétje, hogy sikerül-e a kádári örökséget semlegesitve olyan széleskörű társadalmi változást meginditani, amely képes az a) – k) folyamatok figyelembe vételével, megváltozott szabályozási feltételek és paraméterek mellett szabályozottan működtethető államot létrehozni. Ez a feladat rendkivül nehéz, megoldása kiváló szakemberek, szervezők és mozgalmárok együttműködését feltételezi. 

Összhangba kell hozni az óhajtott változást a társadalom szerves fejlődésének várható irányával. A továbbiakban, néhány gondolattal – a részleteket elhanyagolva - szeretnék ehhez a feladathoz hozzájárulni.

Első feladat egy több lépcsős stratégia elkészitése.Bármilyen cselekvés előfeltétele, a megfelelő mennyiségű társadalmi energia összegyüjtése. Az előbbi tézist megforditva, csak azt a programot lehet végrehajtani, amely mögött a hozzá szükséges társadalmi energia rendelkezésre áll. Ha nem áll rendelkezésre, az adott programot el sem szabad kezdeni. Mivel a társadalmi energia tág fogalom, elsősorban egy kitűzött programban való részvételi szándékot – ami lehet aktiv vagy passziv – kell felmérni, másodsorban pedig a felmérés eredményét kell kritikusan elemezni. Emlitettük, hogy a társadalom szabályozásának jelenlegi eszközei, a pénz és az információ. Azt is emlitettük, hogy a kettő között kapcsolat áll fenn. Megfelelő stratégia birtokában, a pénzzel sikeresen szembe lehet forditani az információt. (Pl. egy előnyösnek látszó pénzügyi ajánlattal szemben lehet szélhámosságot sejtetni.) Egy társadalmi-politikai folyamat akkor is hatástalan lehet, ha felpörög. Ezt az állapotot arról lehet felismerni, hogy a folyamat elveszti funkcióját, irányithatatlanná válik, a résztvevők tevékenységeikkel egymást akadályozzák. Ennek az állapotnak a létrejöttét információs eszközökkel is elő lehet segiteni.

A társadalom széthullott állapotban van. Az energiák felszabaditásához eleinte csak részeredményekre szabad törekedni. A társadalmi egységhez új vezérlő eszmére lesz szükség. (Példa található: Magyari Zoltán: Rendszerváltozás előtt, közben, után. KAPU, 2007, 06-07.) A vezérlő eszmévé válás folyamata feltehetőleg hosszú, bár ebben a kiszámithatatlanul felgyorsult világban minden eddigi tapasztalat csődöt mondhat. Az a)-k) folyamatok ismertetése, várható hatásainak elemzése hasznos de nem elégséges tevékenység. Hangsúlyozni kell, hogy teljesen új helyzet előtt állunk, a régi tapasztalatok már nem érvényesek, a kb. 500 éves un. euroatlanti civilizáció végveszélybe került, ezért a rendszerváltás problémája civilizációs problémává vált. Ennek a helyzetnek a felismerése egyenlő azzal, hogy ezentúl Kárpát medencében, sőt bizonyos fokig Európában kell gondolkodni. Európa alatt természetesen nem az EU-t kell érteni, ami csak egy bürokratikus szervezet, hanem a civil szférát. Azokat a szervezeteket, amelyek nemcsak felismerik, hogy a saját országukban is veszélybe került az 1. és a 4. folyamat szabályozhatósága, hanem képesek cselekedni is. ( A képviseleti demokráciát az egyre csökkenő választási hajlam, és a nagykoaliciós kényszer fenyegeti, a gazdaságot pedig az  erősödő globalista nyomás, pl. a szolgáltatások szabad áramlása érdekében.) Érdemes szövetségeseket keresni. Több európai államban előbb-utóbb a 2. és 3. folyamat szabályozhatósága is veszélybe kerülhet.

Felmerül a kérdés, hogyan lehet ilyen bonyolult viszonyok között a rendszerváltás perspektivájáról beszélni. Fel kell-e adni a valódi rendszerváltás teóriájában megadott célokat? Ha igen, akkor milyen célokat lehet helyettük megfogalmazni? Ha nem, akkor mi a teendő?

A mai helyzet nem kecsegtet rövid távú sikerekkel. Az országban esztelen rombolás folyik. Tudomásul kell venni, hogy a romboláshoz jóval kevesebb energia szükséges, mint a rombolás megállitásához. Kétséges, hogy valódi eredmények születhetnek-e. (Mit oldhat meg önmagában egy kormányváltás?) Az energiákat kármentésre kell összpontositani. Elsősorban az egyetemes emberi értékeket kell védeni. Az összeomló épület  előbb-utóbb a rombolókra dől. A romok eltakaritása a fennmaradókra hárul. Az épitkezést alúlról kell kezdeni. Néhány sikerrel kecsegtető kezdeményezést már ma is lehet találni, főleg a gazdaság területén. Sikeres minták további energiákat szabadithatnak fel. (Társadalmi-politikai épitkezésre példa lehet a Székely Nemzeti Tanács.) Csak közép távon van esélye a valódi rendszerváltásnak, ha sikerül a szunnyadó energiákat felszabaditani. Az energia megléte önmagában azonban kevés, a jó hatásfokú felhasználás feltételeinek is rendelkezésre kell állnia. Ezeket a feltételeket csak közép távú stratégiával és jó szervezéssel lehet biztositani. A stratégia az a)-k) folyamatokra épüljön. Fontos kérdés, hogy egy vizsgálandó időszakban melyik folyamat támogatja, ill. melyik folyamat hátráltatja a rendszerváltást. A fenti gondolat menetet  példákkal szeretném illusztrálni.

Az alábbi felsorolás a csak a problémák kezelési módját szemlélteti, természetesen a teljesség igénye nélkül. A világfolyamatokra betüjeleikkel hivatkozunk.

ad. b)
Monetáris buborék hatás esetén a helyi pénz léte – hitelpénzként is – jó szolgálatot tehet. Az euró bevezetésére való törekvés hátrányos. Egészen más megvilágitásba kerülnek az adóssággal összefüggő problémák is. (lásd még a))

ad. d)
Nyugat Európát az iszlám fenyegeti, bennünket viszont nem fenyeget. A kinai közösségekkel teljesen más jellegű kapcsolat épithető ki.

ad. e)
Elsőrendű feladat a termőföld és az ivóviz minőségének megóvása. Minden erőt erre kell összpontositani!

ad. h)
Az elektronikus pénz megszünik vagy megszüntetendő. (lásd még b)) Közös szempontok alapján minden adatbázist felül kell vizsgálni.

ad. i)
Kidolgozandó az (egyes) energia hálózatoktól való függetlenség stratégiája.

Ma lehetetlen megjósolni, hogy a valódi rendszerváltás fejezetben megfogalmazott célok teljesülnek-e, teljesithetők-e. Valós perspektiva viszont az a)-k) folyamatok által kikényszeritett rendszerváltás. Valamilyen új rendszer létrejön akkor is, ha csak ölbe tett kezekkel üldögélünk. Ez a tanulmány csupán körvonalazza, hogy mit kell tenni ahhoz, hogy a magyar nemzet számára előnyös új társadalmi, politikai, gazdasági rendszer létrejöttét elősegitsük. Az igazi munka ezután következik.







Magyari Zoltán

